b"\n_START_ARTICLE_\nJean-Marc Furlan\n_START_SECTION_\nUra pelaajana\n_START_PARAGRAPH_\nFurlan pelasi kahdenkymmenen vuoden aikana yhdeks\xc3\xa4ss\xc3\xa4 ranskalaisseurassa. Menestys j\xc3\xa4i vaatimattomaksi, palkintokaappia koristaa ainoastaan nuorten Coupe Gambardellan voittopokaali vuodelta 1976.\n_START_SECTION_\nUra valmentajana\n_START_PARAGRAPH_\nFurlan aloitti uransa FC Libourne-Saint-Seurinin nuorisojoukkueen valmentajana 1993. H\xc3\xa4n toimi p\xc3\xa4\xc3\xa4valmentajana 1997\xe2\x80\x931998 ja seuran fuusioiduttua Saint-Seurin-sur-l'Islen kanssa 1998 Furlan jatkoi samassa teht\xc3\xa4v\xc3\xa4ss\xc3\xa4. Vuodesta 2004 l\xc3\xa4htien Furlan on valmentanut ESTAC Troyes'ta. Kauden 2006\xe2\x80\x9307 p\xc3\xa4\xc3\xa4tteeksi Furlan j\xc3\xa4tti Troyes'n sen pudottua Ligue 2:een._NEWLINE_Kes\xc3\xa4kuussa 2007 Furlan teki sopimuksen Ligue 1:een nousseen RC Strasbourgin kanssa. Hyvin alkanut kausi 2007\xe2\x80\x9308 p\xc3\xa4\xc3\xa4ttyi kuitenkin kev\xc3\xa4tkauden hyytymisen seurauksena toiseksi viimeiseen sijaan ja Strasbourg putosi kauden j\xc3\xa4lkeen takaisin Ligue 2:een. H\xc3\xa4n sai kuitenkin jatkaa teht\xc3\xa4viss\xc3\xa4\xc3\xa4n tavoitteena Strasbourgin pikainen palauttaminen p\xc3\xa4\xc3\xa4sarjatasolle. Furlan kuitenkin ep\xc3\xa4onnistui t\xc3\xa4ss\xc3\xa4 Strasbourgin j\xc3\xa4\xc3\xa4ty\xc3\xa4 nelj\xc3\xa4nneksi Ligue 2:ssa kaudella 2008/09. Kauden j\xc3\xa4lkeen Furlan sai potkut teht\xc3\xa4vist\xc3\xa4\xc3\xa4n. _NEWLINE_Joulukuun alussa 2009 Furlan siirtyi Ligue 2:ssa pelaavan FC Nantes'n p\xc3\xa4\xc3\xa4valmentajaksi.  Furlan ei onnistunut k\xc3\xa4\xc3\xa4nt\xc3\xa4m\xc3\xa4\xc3\xa4n Nantes'n kehnoa tulosputkea, vaan seura vajosi entist\xc3\xa4 kauemmas k\xc3\xa4rjest\xc3\xa4. H\xc3\xa4n saikin lopulta potkut helmikuussa 2010. _NEWLINE_Kes\xc3\xa4kuussa 2010 Furlan palasi valmennusteht\xc3\xa4viin Ligue 2:ssa pelaavan ESTAC Troyes'n p\xc3\xa4\xc3\xa4valmentajaksi.  Furlan'n debyyttikausi Troyes'ssa oli surkea ja seura j\xc3\xa4i Ligue 2:ssa vasta sijalle 16. Kaudella 2011/12 peli kulki aikaisempaa paremmin ja Furlan piiskasi Troyes'n sarjassa kolmanneksi, mik\xc3\xa4 varmisti nousun p\xc3\xa4\xc3\xa4sarjaan viiden kauden tauon j\xc3\xa4lkeen.  Troyes ei menestynyt p\xc3\xa4\xc3\xa4sarjassa riitt\xc3\xa4v\xc3\xa4n hyvin ja putosi kauden j\xc3\xa4lkeen takaisin Ligue 2:een. Furlan jatkoi putoamisesta huolimatta seuran p\xc3\xa4\xc3\xa4valmentajana. _NEWLINE_Kausi 2013/14 oli liigasta pudonneelle Troyes'lle vaikea. Pikainen paluu liigaan j\xc3\xa4i Furlanin suojateilta haaveeksi ja joukkue taisteli itsens\xc3\xa4 vasta sijalle 10. Luottamus valmentajaan s\xc3\xa4ilyi ja se palkittiin kev\xc3\xa4\xc3\xa4ll\xc3\xa4 2015. Troyes varmisti nousunsa takaisin p\xc3\xa4\xc3\xa4sarjatasolle nelj\xc3\xa4 kierrosta ennen kauden loppua.  Kausi 2015/16 sujui Troyes'lta mollivoittoisesti. Seura ei onnistunut voittamaan ainoatakaan kauden 16 ensimm\xc3\xa4isest\xc3\xa4 ottelusta ja juuttui tukevasti liigan viimeiseksi. Lopulta seuran p\xc3\xa4\xc3\xa4valmentajana viisi ja puoli vuotta kaikkiaan 344 ottelussa toiminut Furlan sai potkut joulukuun alussa 2015. _NEWLINE_Toukokuun lopussa 2016 Furlan allekirjoitti kolmevuotisen sopimuksen Ligue 2:ssa pelanneen Stade Brestois'n kanssa. Furlanin johdolla Brest taisteli kaudella 2016/17 paluusta p\xc3\xa4\xc3\xa4sarjaan, mutta loppukauden heikommat tulokset pudottivat joukkueen k\xc3\xa4rkisijalta viidenneksi ja nousu j\xc3\xa4i pisteen p\xc3\xa4\xc3\xa4h\xc3\xa4n. Kaudella 2017/18 sijoitus oli j\xc3\xa4lleen 5:s, mutta uuden nousuj\xc3\xa4rjestelm\xc3\xa4n my\xc3\xb6t\xc3\xa4 Brest eteni nousukarsintoihin. Nousu j\xc3\xa4i kuitenkin haaveeksi, kun Le Havre oli nousukarsinnassa vahvempi. Kaudella 2018/19 Furlan onnistui vihdoin luotsaamaan Brestois'n takaisin liigaan, kun joukkue sijoittui Ligue 2:ssa hopealle. Kauden j\xc3\xa4lkeen Furlanin sopimus seuran kanssa p\xc3\xa4\xc3\xa4ttyi ja h\xc3\xa4n ilmoitti j\xc3\xa4tt\xc3\xa4v\xc3\xa4ns\xc3\xa4 seuran. L\xc3\xa4ht\xc3\xb6ilmoituksensa j\xc3\xa4lkeen Furlan allekirjoitti sopimuksen AJ Auxerren kanssa."